als_Latn dik_Latn sag_Latn
Për herë të parë Albas u shfaq në treg me revistën mujore për fëmijë “ALBA” (2000) duke realizuar shumë numra të saj. Kjo revistë u ndoq me interes nga lexuesit e vegjël në Shqipëri, Maqedoni dhe Kosovë. Më pas hodhi në treg kolanën “LeximPlus”, me pjesë të zgjedhura dhe komente për veprat më të njohura letrare që trajtoheshin në programet mësimore.
Dy nga veprat më kryesore të fillimeve të shtëpisë botuese kanë qenë “Letërsia moderne shqiptare” (Sabri Hamiti Tiranë, 2000), e cila përfshin zhvillimet e letërsisë shqiptare në gjysmën e pare të shek. XX, dhe “Letërsia bashkëkohore shqiptare” (A.Aliu, Sh.Sinani…Tiranë 2001). Vlera e botimit të këtyre librave ishte se ato për herë të parë sollën trajtime të moderuara të letërsisë shqiptare, të cilat mungonin në treg në fillim të viteve ‘90. Nga ana tjetër, këto tekste u bënë një mjet i domosdoshëm pune për mësuesit dhe nxënësit shqiptarë, të cilët shumë vite nuk kishin asnjë tekst që të trajtonte letërsinë shqiptare të kësaj periudhe.
Në konkurset e para (2004) të organizuara nga MASH-i në Shqipëri, ku u ftuan shtëpi botuese private, ALBAS-i fitoi tekstin e parë alternativ “Letërsia dhe gjuha shqipe 10”, në të cilin u bënë përpjekjet e para për një integrim ndërlëndor, ndërsa në vitin 2005 fitoi tekstet “Gjuha shqipe 2”, “Gjuha shqipe 6” dhe “Historia 6”, të cilat sollën një frymë krejtësisht të moderuar në trajtimin shkencor e metodik të këtyre lëndëve.
Kur nisi reforma arsimore në Shqipëri në drejtim të teksteve shkollore (2006), ALBAS-i ka qenë ndër të parat shtëpi botuese që u bë pjesë e rëndësishme e kësaj reforme dhe vazhdon të jetë e tillë edhe sot. Tekstet e saj u kthyen në model në drejtim të përmbajtjes, konceptimit shkencor e metodik bashkëkohor të lëndës; në drejtim të dizajnimit modern dhe të cilësisë së shtypit, duke ia ndryshuar krejtësisht fytyrën teksteve shkollore të përdorura deri në atë kohë në Shqipëri dhe duke u kthyer në model për shumë botues të tjerë.
Gjithashtu, shtëpia botuese Albas ka meritën e krijimit të rrjetit të distribucionit të teksteve shkollore që operon në të gjitha qytetet e Shqipërisë.
Albas-i ishte ndër të parat shtëpi botuese që politikën e saj të botimit e drejtoi në krijimin dhe plotësimin e linjave të teksteve shkollore, si dhe në botimin e librave të mësuesit, zbërthime planprogramesh e objektivash, teste, mjete mësimore etj. Kontaktet e Albas-it nëpër seminare me mësues të ndryshëm kanë ardhur duke u shtuar dhe veçanërisht nëpërmjet web-site, ku mësuesve u janë krijuar mjaft mundësi për të shfrytëzuar falas materiale ndihmëse.
Synimi kryesor i ALBAS-it ka qenë dhe është të krijojë një bashkëpunim profesional me mësuesit, i cili ndikon si në përmirësimin e cilësisë së teksteve, ashtu dhe në përmirësimin e një mësimdhënie bashkëkohore. Kjo ka bërë që tekstet e ALBAS-it të jenë nga më të vlerësuarat dhe më të përzgjedhurat nga mësuesit. Shtëpia botuese ALBAS ka një numër të madh bashkëpunëtorësh: studiues, pedagogë, punonjës shkencorë e didaktë, mësues të kualifikuar, të cilët kanë sjellë në botime koncepte bashkëkohore, shkencore dhe didaktike.
als_Latn als_Latn als_Latn als_Latn als_Latn als_Latn als_Latn